夢與舍弟登靈泉步趨如無疾既覺感而賦詩用王介甫韵
作者：劉跂
朝代：宋

paragraphs: 老夫東歸喜，豈復念西悲。
心安體當佳，抱病如何其。
欲成蹇士賦，應作半人詩。
丘園窺不得，溘死恐無時。
誰令北山夢，彊健變衰遲。
陟巘石岌岌，班荆草離離。
季也遮我留，更與道人期。
夢中差獨樂，不類覺時爲。
晝夕代乘除，勞逸更共之。
我豈不有瘳，陰若相扶持。
福雖未盈眥，自怪盛如茨。
從今愛吾生，糜粥養蕃滋。